
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A  NR. 142
                                                              din 28 iunie 2018
               privind întabularea dreptului de proprietate privată și publică a Municipiului Sighișoara 
asupra unor imobile - terenuri

Consiliul Local al Municipiului Sighişoara, întrunit în ședință ordinară, 
Luând act de proiectul de hotărâre şi referatul de aprobare al Primarului municipiului, în calitate de iniţiator, înregistrat cu nr. 16.917/13.06.2018, calitate conferită de prevederile art. 33 din Legea nr. 393/2004 privind Statutul aleşilor locali, cu modificările şi completările ulterioare, coroborat cu prevederile art. 45 alin. (6) din Legea nr. 215/2001, Legea administraţiei publice locale, republicată, cu modificările şi completările ulterioare;

Având în vedere că, în exercitarea atribuțiilor conferite prin art. 36, alin. (2), lit. c) din Legea nr. 215/2001, Legea administrației publice locale, republicată, cu modificările și completările ulterioare, Consiliul Local al Municipiului Sighișoara administrează domeniul public și privat al municipiului;

Având în vedere că în referatul cu nr. 16705/XI/2/11.06.2018, întocmit de Biroul Public de Cadastru și Agricultură din cadrul Municipiului Sighișoara cu referire la efectuarea unei lucrări topo-cadastrale de evidențiere și înscriere în Cartea Funciară a podului din extravilanul municipiului Sighișoara situat în trupul de hotar „Soromiclea” în vederea efectuării unor lucrări de reparații, se arată faptul că este necesară clarificarea situației juridice a drumului deservit de către podul în cauză;

Având în vedere că imobilele - terenuri prevăzute în anexa nr. 1 la prezenta, sunt situate în municipiul Sighișoara, iar în momentul actual sunt înscrise pe proprietar - Statul Român;

Având în vedere că, pentru clarificarea regimului juridic al acestor imobile - terenuri, se impune adoptarea unei hotărâri a Consiliului Local cu privire la rectificarea înscrierilor în cărțile funciare; 

Având în vedere prevederile art. 8 din Ordonanța Guvernului nr. 43/1997 privind regimul drumurilor, republicată, cu modificările și completările ulterioare;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36, alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ-teritorială se află și intră în domeniul lor privat;

Având în vedere că imobilele - terenuri prezentate mai sus fac obiectul actelor normative indicate;

Având în vedere Raportul de specialitate comun al Arhitectului Șef și al Direcţiei Administrarea Patrimoniului, înregistrat cu nr. 16.919/13.06.2018, prin care se propune emiterea unei Hotărâri a Consiliului Local Sighișoara pentru a se dispune înscrierea dreptului de proprietate privată și publică a terenurilor, îndeplinindu-se prevederile legale în acest sens;
Având în vedere avizele favorabile ale tuturor comisiilor pe domenii de specialitate;

În temeiul art. 36 (2) lit. “c” şi (9), art. 45 (3), art. 115 (1) lit. “b”, art. 120 și a art. 121 din Legea nr. 215/2001, Legea administraţiei publice locale, republicată, cu modificările şi completările ulterioare,
H O T Ă R Ă Ş T E:
Art. 1. (1) Se aprobă cuprinderea în inventarul domeniului public al Municipiului Sighișoara a drumului deservit de către podul din extravilanul municipiului Sighișoara situat în trupul de hotar „Soromiclea”, format din două tronsoane înscrise în Registrul Cadastral Agricol al municipiului Sighișoara ca DE 515 cu suprafața de 0,09 ha și DE 1210 cu suprafața de 0,08 ha.

(2) Se aprobă clasificarea ca drum vicinal a drumului deservit de către podul din extravilanul municipiului Sighișoara situat în trupul de hotar „Soromiclea”, format din două tronsoane înscrise în Registrul Cadastral Agricol al municipiului Sighișoara ca DE 515 cu suprafața de 0,09 ha și DE 1210 cu suprafața de  0,08 ha.

(3) Se aprobă înscrierea dreptului de proprietate publică asupra drumului deservit de către podul din extravilanul municipiului Sighișoara situat în extravilan, în trupul de hotar „Soromiclea”, format din două tronsoane înscrise în Registrul Cadastral Agricol al municipiului Sighișoara ca DE 515 cu suprafața de 0,09 ha și DE 1210 cu suprafața de 0,08 ha.

Art. 2. (1) Se certifică faptul că imobilele - terenuri prevăzute în anexa nr. 1 la prezenta hotărâre sunt cuprinse în inventarul domeniului privat al Municipiului Sighișoara.
(2) Se aprobă înscrierea dreptului de proprietate privată a Municipiului Sighișoara asupra imobilelor - terenuri, înscrise în cărțile funciare, cuprinse în anexa nr. 1 la prezenta hotărâre.

Art. 3. Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor imobilelor - terenuri, în cărțile funciare, așa cum sunt acestea cuprinse în prezenta hotărâre și în anexa nr. 1, parte integrantă din prezenta hotărâre.

Art. 4. Cu data adoptării prezentei hotărâri, orice alte dispoziții contrare, se abrogă.

Art. 5. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Arhitectul Șef, Direcţia Administrarea Patrimoniului, Biroul Buget, Contabilitate, Salarizare - Direcţia Economică și Biroul Public Cadastru și Agricultură din cadrul Municipiului Sighişoara.

Art. 6. Prin grija d-nei Bizo Anca, Secretar al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

          Toth Tivadar                                             
                                Contrasemnează/Avizat pentru legalitate

                   SECRETAR,



                     Bizo Anca
(Prezenta s-a adoptat cu unanimitate de voturi)                       
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar;

  1 ex. Arhitectul Șef;

  5 ex. Direcţia Administrarea Patrimoniului;

  1 ex. Biroul Buget, Contabilitate, Salarizare - Direcţia Economică;

  5 ex. Biroul Public Cadastru și Agricultură;

  1 ex. Biroul Juridic.
19 ex. 

B.A.    
